Verwikkeling in soektog na vermiste seunManeliswa Ntombela. Die soektog na ŉ vermiste albino-seun van KwaZulu-Natal het tot die inhegtenisneming van ŉ vrou gelei wat na bewering ŉ albino-seun vir R100 000 aan ŉ sangoma wou verkoop. “Maneliswa Ntombela (4) is op 21 Junie vir die laaste keer in Esikhaleni gesien, toe hy saam met sy niggie na ŉ nabygeleë kerk geloop het,” het Dessie Rechner, stigter en direkteur van die Pink Ladies, aan Maroela Media gesê. “Hy is na bewering later deur ŉ onbekende man ontvoer wat gesê het hy is die seun se oom.” Die seun is as vermis aangemeld by die Esikhaleni-polisie, waarna die saak deur die Empangeni-polisie se eenheid teen gesinsgeweld, kindermishandeling en seksuele oortredings oorgeneem is. ŉ Uitgebreide soektog in die gebied met die hulp van die polisie se honde-eenheid het tot dusver niks opgelewer nie. Lt.kol. Thulani Zwane, provinsiale polisiewoordvoerder, het Dinsdag gesê verdere ondersoek het die polisie na die Emanguzi-gebied gelei, waar inligting ontvang is oor ŉ 28-jarige vrou wat na bewering besig was om reëlings te tref om ŉ albino-seun aan ŉ plaaslike sangoma te verkoop. “Die beamptes kon daarin slaag om die vrou op te spoor en sy is op 1 Julie in hegtenis geneem op aanklag van mensehandel,” het Zwane Dinsdag gesê. Dié vrou het Maandag in die Ubombo-landroshof verskyn. Die saak is tot 12 Julie uitgestel vir borgtog. Sy bly in aanhouding. Zwane het gesê die soektog na Maneliswa duur voort. Die polisie doen ŉ beroep op die publiek om hulle met hul ondersoek by te staan. Mense wat Maneliswa sien of weet waar hy is, word versoek om lt.kol. Makhosi Ncube by 082 557 0465 of die Pink Ladies by 072 274 7439 te bel.